32010R1060
L 314/17
SLUŽBENI LIST EUROPSKE UNIJE
28.09.2010.
DELEGIRANA UREDBA KOMISIJE (EU) br. 1060/2010
od 28. rujna 2010.
o dopuni Direktive 2010/30/EU Europskog parlamenta i Vijeća u pogledu označivanja energetske učinkovitosti kućanskih rashladnih uređaja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2010/30/EU Europskog parlamenta i Vijeća od 19. svibnja 2010. o iskazivanju potrošnje energije i drugih resursa proizvoda povezanih s energijom pomoću oznaka i standardiziranih informacija o proizvodu (1), a posebno njezin članak 10.,
budući da:
(1)
Direktivom 2010/30/EU zahtijeva se da Komisija donese delegirane akte u vezi s označivanjem proizvoda povezanih s energijom, koji predstavljaju važan potencijal za uštedu energije i imaju veliki raspon radnih značajki uz jednaku funkcionalnost.
(2)
Odredbe o označivanju energetske učinkovitosti kućanskih rashladnih uređaja utvrđene su Direktivom Komisije 94/2/EZ od 21. siječnja 1994. o provedbi Direktive Vijeća 92/75/EEZ u pogledu označivanja energetske učinkovitosti kućanskih električnih hladnjaka, zamrzivača i njihovih kombinacija (2).
(3)
Električna energija koju troše kućanski rashladni uređaji čini značajan udio u ukupnim potrebama kućanstava za električnom energijom u Uniji. Osim već postignutih poboljšanja energetske učinkovitosti, kod kućanskih rashladnih uređaja postoje velike mogućnosti za daljnje smanjivanje potrošnje energije.
(4)
Direktivu 94/2/EZ trebalo bi staviti izvan snage i ovom bi Uredbom trebalo utvrditi nove odredbe kako bi se osiguralo da oznaka energetske učinkovitosti bude snažan poticaj proizvođačima za daljnje poboljšavanje energetske učinkovitosti kućanskih rashladnih uređaja i za ubrzanje transformacije tržišta prema energetski učinkovitim tehnologijama.
(5)
Kombiniranim učinkom odredaba utvrđenih u ovoj Uredbi i Uredbi Komisije (EZ) br. 643/2009 od 22. srpnja 2009. o provedbi Direktive 2005/32/EZ Europskog parlamenta i Vijeća s obzirom na zahtjeve u pogledu ekološkog dizajna za kućanske rashladne uređaje (3) do 2020. godine moglo bi se uštedjeti 6 TWh električne energije godišnje (4), u usporedbi sa stanjem kada mjere ne bi bile poduzete.
(6)
Mogućnost uštede energije postoji i kod proizvoda na rastućim tržištima apsorpcijskih rashladnih uređaja i uređaja za čuvanje vina. Te bi uređaje također trebalo obuhvatiti područjem primjene ove Uredbe.
(7)
Apsorpcijski rashladni uređaji ne stvaraju buku, ali troše znatno više energije nego kompresijski. Kako bi krajnji korisnici bili u mogućnosti donijeti informiranu odluku, oznaka kućanskih rashladnih uređaja trebala bi sadržavati i informacije o emisijama buke koja se prenosi zrakom.
(8)
Podaci navedeni na oznaci trebali bi biti dobiveni pouzdanim, točnim i ponovljivim mjernim postupcima, uzimajući u obzir najnovije priznate mjerne metode te prema potrebi usklađene norme koje donose europska tijela za normizaciju, kako je navedeno u Prilogu I. Direktivi 98/34/EZ Europskog parlamenta i Vijeća od 22. lipnja 1998. o utvrđivanju postupka obavješćivanja u području tehničkih normi i propisa te propisa o uslugama informacijskog društva (5).
(9)
Ovom bi se Uredbom trebao odrediti jedinstveni oblik i sadržaj oznake za kućanske rashladne uređaje.
(10)
Osim toga, ovom bi se Uredbom trebali odrediti zahtjevi u pogledu tehničke dokumentacije i informacijskog lista za kućanske rashladne uređaje.
(11)
Nadalje, ovom bi se Uredbom trebali odrediti zahtjevi u pogledu informacija koje treba osigurati za bilo koji oblik prodaje na daljinu, za oglašavanje i izradu tehničkih promidžbenih materijala za kućanske rashladne uređaje.
(12)
Primjereno je predvidjeti preispitivanje odredaba ove Uredbe vodeći pritom računa o tehnološkom napretku.
(13)
Da bi se olakšao prijelaz s Direktive 94/2/EZ na ovu Uredbu, kućanske rashladne uređaje označene u skladu s ovom Uredbom trebalo bi smatrati usklađenima s Direktivom 94/2/EZ.
(14)
Direktivu 94/2/EZ stoga bi trebalo staviti izvan snage,
DONIJELA JE OVU UREDBU:
Članak 1.
Predmet i područje primjene
1. Ovom se Uredbom utvrđuju zahtjevi u pogledu označivanja i pružanja dodatnih informacija o proizvodu za električne kućanske rashladne uređaje kapaciteta od 10 do 1 500 litara koji se napajaju iz mreže.
2. Ova se Uredba primjenjuje na električne kućanske rashladne uređaje s mrežnim napajanjem, uključujući i one koji se prodaju za nekućanske namjene ili za hlađenje neprehrambenih proizvoda, kao i ugradbene uređaje.
Primjenjuje se i na električne kućanske rashladne uređaje s mrežnim napajanjem koji se mogu napajati i baterijski.
3. Ova se Uredba ne primjenjuje na:
(a)
rashladne uređaje koji koriste prvenstveno ostale izvore energije osim električne energije, primjerice ukapljeni naftni plin (LPG), kerozin i bio-dizelska goriva;
(b)
baterijske rashladne uređaje koji se na mrežu mogu priključiti preko ispravljača istosmjerne u izmjeničnu struju (AC/DC) koji se kupuju odvojeno;
(c)
rashladne uređaje izrađene po narudžbi u jednom primjerku koji nisu ekvivalentni ostalim modelima rashladnih uređaja;
(d)
rashladne uređaje za primjenu u tercijarnom sektoru, opremljene elektroničkim davačima koji registriraju izuzimanje hlađenih prehrambenih artikala i te podatke preko mrežnog priključka mogu automatski prenijeti na daljinski upravljani sustav za knjigovodstvo;
(e)
uređaje čija primarna funkcija nije hlađenje hrane radi čuvanja, primjerice samostojeći automati za led ili automati za ohlađena pića.
Članak 2.
Definicije
Pored definicija utvrđenih u članku 2. Direktive 2010/30/EU, primjenjuju se sljedeće definicije:
1.
„hrana” znači hrana, sastojci, pića uključujući vino i ostale artikle prvenstveno namijenjene potrošnji, koje je potrebno hladiti na određenim temperaturama;
2.
„kućanski rashladni uređaj” znači izolirani ormar s jednim ili više odjeljaka, namijenjen hlađenju ili zamrzavanju hrane ili čuvanju rashlađene ili zamrznute hrane za neprofesionalne namjene, za čije hlađenje se koristi jedan ili više postupaka u kojima se troši energija, uključujući uređaje koji se prodaju kao kompleti za ugradnju koje sastavlja krajnji korisnik;
3.
„ugradbeni uređaj” znači sastavljen rashladni uređaj namijenjen za ugradnju u ormar, pripremljenu nišu u zidu ili na slično mjesto, za koji su potrebni elementi pokućstva;
4.
„hladnjak” znači rashladni uređaj namijenjen čuvanju hrane s najmanje jednim odjeljkom pogodnim za čuvanje svježe hrane i/ili pića, uključujući vino;
5.
„kompresijski rashladni uređaj” znači rashladni uređaj u kojem se hlađenje provodi pomoću kompresora na motorni pogon;
6.
„apsorpcijski rashladni uređaj” znači rashladni uređaj u kojem se hlađenje provodi postupkom apsorpcije za koji se kao izvor energije koristi toplina;
7.
„hladnjak-zamrzivač” znači rashladni uređaj s najmanje jednim odjeljkom za svježu hranu i najmanje jednim odjeljkom pogodnim za zamrzavanje svježe hrane i čuvanje zamrznute hrane u uvjetima sustava čuvanja s tri zvjezdice (odjeljak za zamrzavanje hrane);
8.
„ledenica” znači rashladni uređaj s jednim ili više odjeljaka pogodnih za čuvanje zamrznute hrane;
9.
„zamrzivač hrane” znači rashladni uređaj s jednim ili više odjeljaka pogodnih za zamrzavanje hrane s rasponom temperatura od temperature okoline do - 18 °C koji može služiti i za čuvanje zamrznute hrane u uvjetima sustava čuvanja s tri zvjezdice; zamrzivač hrane može sadržavati i prostore i/ili odjeljke s dvije zvjezdice;
10.
„uređaj za čuvanje vina” znači rashladni uređaj koji nema drugih odjeljaka osim jednog ili više odjeljaka za vino;
11.
„višenamjenski uređaj” znači rashladni uređaj koji nema drugih odjeljaka osim jednog ili nekoliko višenamjenskih odjeljaka”
12.
„ekvivalentni kućanski rashladni uređaj” znači model kućanskog rashladnog uređaja koji je stavljen na tržište i koji ima jednaku bruto i korisnu zapreminu, jednake tehničke i radne karakteristike i učinkovitost te jednake tipove odjeljaka kao i drugi model kućanskog rashladnog uređaja koji je isti proizvođač stavio na tržište pod različitom trgovačkom šifrom;
13.
„krajnji korisnik” znači potrošač koji kupuje ili za kojeg se očekuje da će kupiti kućanski rashladni uređaj;
14.
„prodajno mjesto” znači mjesto na kojem su kućanski rashladni uređaji izloženi ili ponuđeni za prodaju, najam ili kupoprodaju s obročnom otplatom cijene.
Primjenjuju se i definicije utvrđene u Prilogu I.
Članak 3.
Obveze dobavljača
Dobavljač osigurava da:
(a)
svaki kućanski rashladni uređaj bude označen tiskanom oznakom čiji su izgled i sadržaj utvrđeni u Prilogu II.;
(b)
informacijski list, kako je utvrđen u Prilogu III., bude dostupan;
(c)
tehnička dokumentacija, kako je navedena u Prilogu IV., bude dostupna na zahtjev tijelima država članica i Komisiji;
(d)
svaki oglas za određeni model kućanskog rashladnog uređaja sadržava razred energetske učinkovitosti ako se u oglasu objavljuju podaci o potrošnji energije ili cijeni;
(e)
svi tehnički promidžbeni materijali o određenome modelu kućanskog rashladnog uređaja u kojima su navedeni njegovi specifični tehnički parametri sadržavaju razred energetske učinkovitosti tog modela.
Članak 4.
Obveze distributera
Distributer osigurava da:
(a)
svaki kućanski rashladni uređaj koji se nalazi na prodajnome mjestu na vanjskoj prednjoj ili gornjoj strani uređaja nosi jasno vidljivu oznaku koju dobavljač osigurava u skladu s člankom 3. točkom (a);
(b)
se za kućanske rashladne uređaje ponuđene za prodaju, najam ili kupoprodaju s obročnom otplatom cijene, kada se ne može očekivati da će krajnji korisnik vidjeti izloženi proizvod, prilažu informacije koje dobavljač osigurava u skladu s Prilogom V.;
(c)
svaki oglas za određeni model kućanskog rashladnog uređaja sadržava razred energetske učinkovitosti tog modela ako se u oglasu objavljuju podaci o potrošnji energije ili cijeni;
(d)
svi tehnički promidžbeni materijali o određenome modelu kućanskog rashladnog uređaja u kojima su navedeni njegovi specifični tehnički parametri sadržavaju razred energetske učinkovitosti tog modela.
Članak 5.
Mjerne metode
Podaci koje treba osigurati u skladu s člankom 3. dobivaju se primjenom pouzdanih, točnih i ponovljivih mjernih metoda, pri čemu se uzimaju u obzir najnovije priznate mjerne metode, kako je utvrđeno u Prilogu VI.
Članak 6.
Postupak verifikacije radi tržišnog nadzora
Pri ocjenjivanju sukladnosti navedenog razreda energetske učinkovitosti, godišnje potrošnje energije, zapremine svježe i zamrznute hrane, kapaciteta zamrzavanja i emisija buke koja se prenosi zrakom, države članice primjenjuju postupak utvrđen u Prilogu VII.
Članak 7.
Preispitivanje
Komisija preispituje ovu Uredbu u svjetlu tehnološkog napretka najkasnije četiri godine od njezina stupanja na snagu. U okviru preispitivanja posebno se ocjenjuju odstupanja dopuštena pri verifikaciji utvrđena u Prilogu VII. i mogućnosti ukidanja ili smanjivanja vrijednosti korektivnih faktora utvrđenih u Prilogu VIII.
Članak 8.
Stavljanje izvan snage
Direktiva 94/2/EZ stavlja se izvan snage od 30. studenoga 2011.
Članak 9.
Prijelazne odredbe
1. Članak 3. točke (d) i (e) te članak 4. točke (b), (c) i (d) ne primjenjuju se na tiskane oglase i tiskane tehničke promidžbene materijale objavljene prije 30. ožujka 2012.
2. Kućanski rashladni uređaji stavljeni na tržište prije 30. studenoga 2011. moraju biti u skladu s odredbama utvrđenima u Direktivi 94/2/EZ.
3. Kućanski rashladni uređaji koji su u skladu s odredbama ove Uredbe i koji su stavljeni na tržište ili ponuđeni za prodaju, najam ili kupoprodaju s obročnom otplatom cijene prije 30. studenoga 2011., smatraju se sukladnima zahtjevima Direktive 94/2/EZ.
Članak 10.
Stupanje na snagu i primjena
1. Ova Uredba stupa na snagu dvadesetog dana od dana objave u Službenom listu Europske unije.
2. Primjenjuje se od 30. studenoga 2011. Međutim, članak 3. točke (d) i (e) te članak 4. točke (b), (c) i (d) primjenjuju se od 30. ožujka 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. rujna 2010.